KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. december 13-i ülésére)


TÁRGY: 		A KISKŐRÖS, POZSONYI UTCA 2. SZÁM ALATTI HELYISÉG INGYENES HASZNÁLATBA ADÁSA A HÉTSZÍNVIRÁG OKTATÁSI ÉS KULTURÁLIS ALAPÍTVÁNY RÉSZÉRE 


Kiskőrös Város Önkormányzata (a továbbiakban: Önkormányzat) tulajdonát képezi a Kiskőrös           3138 hrsz-on nyilvántartott, természetben 6200 Kiskőrös, Pozsonyi utca 2. szám alatti, 1. emeletén található 13,10 m2 alapterületű (8. számú) irodahelyiség (a továbbiakban: irodahelyiség).  

Kiskőrös Város Önkormányzatának Képviselő-testülete (a továbbiakban: Képviselő-testület) a 49/2017. számú határozatával az irodahelyiséget a Hétszínvirág Oktatási és Kulturális Alapítvány (székhely: 6200 Kiskőrös, Pozsonyi utca 2. I/8. emelet) (a továbbiakban: Alapítvány) részére ingyenes használatba adta 2022. március 31. napjáig közérdekű - közművelődési, kulturális – tevékenységgel összefüggő célokra. A haszonkölcsön-szerződés időbeli hatálya - a veszélyhelyzettel összefüggő átmeneti szabályokról szóló 2021. évi XCIX. törvény 152. § (1) és (6) bekezdéseire figyelemmel – az Alapítvány írásbeli nyilatkozata alapján, 2022. december 31. napjáig meghosszabbodott. A Képviselő-testület a 130/2022. számú határozatával a haszonkölcsön-szerződést további egy évre, 2023. december 31. napjáig meghosszabbította.  
2023 novemberében az Alapítvány elnöke kérelmet nyújtott be annak érdekében, hogy az Önkormányzat - változatlan feltételek mellett - továbbra is biztosítsa a részükre rendelkezésre bocsátott irodahelyiséget.  

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján helyi közügyek, valamint a helyben biztosítható közfeladatok körében ellátandó helyi önkormányzati feladat a kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Nvtv. 11. § (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbító abban az esetben, ha a hasznosításra jogosult valamennyi kötelezettségét szerződésszerűen, késedelem nélkül teljesítette. E bekezdés szerinti korlátozás nem vonatkozik az állammal, költségvetési szervvel, önkormányzattal vagy önkormányzati társulással kötött szerződésre.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) önkormányzati rendeletének 27. § (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül, a nemzeti vagyonról szóló törvényben foglaltakra figyelemmel a Képviselő-testület jogosult.

A fentiekre tekintettel javaslom, hogy a Képviselő-testület a Kiskőrös belterület 3138 hrsz-on nyilvántartott, természetben 6200 Kiskőrös, Pozsonyi utca 2. szám alatti, 1. emeleti 8. számú irodahelyiség ingyenes használatát meghatározott, 5 éves időtartamra, 2024. január 01. napjától 2028. december 31. napjáig ismételten használatba adja a Hétszínvirág Oktatási és Kulturális Alapítvány részére.  


Kiskőrös, 2023. december 05.  


	Domonyi László s.k.,
	polgármester






HATÁROZAT-TERVEZET


Kiskőrös Város Önkormányzatának Képviselő-testülete

1. egyetért azzal, hogy a Kiskőrös Város Önkormányzata tulajdonát képező, Kiskőrös belterület 3138 hrsz-on nyilvántartott, természetben 6200 Kiskőrös, Pozsonyi utca 2. szám alatti, 1. emelet 8. számú, 13,10 m2 alapterületű irodahelyiséget ingyenesen használatba adja 5 éves időtartamra, 2024. január 01. napjától 2028. december 31. napjáig a Hétszínvirág Oktatási és Kulturális Alapítvány részére a helyi közművelődés, kultúra fejlődésének elősegítése céljára.  

1. felhatalmazza a polgármestert a határozat-tervezet mellékletét képező haszonkölcsön-szerződés megkötésére. 


Felelős:	polgármester
Határidő:	2023. december 31. 

